
A hazai nukleáris energiatermelés jellemzése, kockázatainak katasztrófavédelmi és környezetvédelmi szempontú összefoglalása

A dolgozatom célja a téma bemutatása az energiastratégiai program mentén, kiemelve a nukleáris energiatermelés jellemzőit, illetve a magában hordozó kockázatait.
A tanulmány szemlélteti, hogy az energiaellátás a színvonalas és fejlődőképes gazdaság alapja, kulcsfontosságú tényező egy ország életében. Biztosítása számos katasztrófavédelmi és környezetvédelmi kérdést érint, valamint a hatóságok szakembereit próbatétel elé állítja. Ugyanis a cél a diverzifikált, biztonságos energiaellátás szavatolása. Jelenleg ezt a fosszilis tüzelőanyagok, az atomenergia és a megújuló energiaforrások elégítik ki. Ugyanakkor a nem megújuló energiaforrások súlyos károsodást idéznek elő a környezetben, ezért szükség van a fokozatos kivezetésükre. Így kerül előtérbe a nukleáris energiatermelés és a megújuló energia alkalmazása. A nukleáris energiatermelésnek a sok éves stagnálás után újbóli térnyerése figyelhető meg. A bekövetkezett balesetek miatt, negatív közmegítélés övezte és némiképpen még övezi is. Viszont a világos kommunikáció rávilágít arra, hogy miért van szükség az atomerőművek bővítésre vagy a megújuló energiaforrások adta lehetőségek kiaknázására. Nemes célt szolgálnak, egyrészt kiszolgálják a lakosság igényeit, másrészt csökkentik energiafüggőségünket és javítják az ellátásbiztonságot, mindezt környezetbarátabb módon a dekarbonizációs törekvéseket érvényre juttatva.
Célkitűzésem, hogy kiemeljem azt a tényt, hogy az atomenergia helyénvaló használat mellett képes energiaigényünket kiszolgálni. Illetve, a másik célom, hogy az egyetemi oktatáshoz alapul szolgáljon a dolgozatom. Javaslataim között szerepel, hogy a témával való megismerkedést már általános iskola alsó osztályában el kellene kezdeni és egészen a felsőoktatásig bővíteni kellene az ismereteket. Továbbá, hogy jobban ki kellene hangsúlyozni a nukleáris energiatermelés előnyös tulajdonságait.
A dolgozatom kiegészítéséül szolgál az általam készített nukleáris energiatermeléssel kapcsolatos kérdőív. Úgy gondoltam, hogy fontos felmérni a lakosság tájékozottságát e témában. Az eredmények által egy közelebbi képet kaptam arról, hogy az emberek mennyire jártasak és milyen a megítélésük a területtel kapcsolatban.



